มท. อนุมัติ อปท.ใช้จ่ายเงินสะสม มุ่งแก้ไขความเดือดร้อนของประชาชนและกระตุ้นเศรษฐกิจประเทศ
มท. อนุมัติ อปท.ใช้จ่ายเงินสะสม มุ่งแก้ไขความเดือดร้อนของประชาชนและกระตุ้นเศรษฐกิจประเทศนายสุทธิพงษ์ จุลเจริญ อธิบดีกรมส่งเสริมการปกครองท้องถิ่น เปิดเผยว่า ตามที่รัฐบาลมีนโยบายที่จะกระตุ้นเศรษฐกิจผ่านมาตรการต่าง ๆ เช่น การใช้จ่ายภาครัฐโดยเฉพาะงบลงทุนเศรษฐกิจฐานรากด้านการเกษตร การท่องเที่ยว การลงทุน และได้มอบหมายให้กระทรวงมหาดไทย โดยส่งเสริมให้องค์กรปกครองส่วนท้องถิ่น (อปท.) ใช้จ่ายเงินสะสม เพื่อแก้ไขปัญหาความเดือดร้อนของประชาชนสนับสนุนการดำเนินการตามนโยบายของรัฐบาลดังกล่าว สำหรับแนวทางการใช้จ่ายเงินสะสมนั้น กระทรวงมหาดไทย กำหนดแนวทางโดยให้ต้องตรวจสอบยอดเงินสะสมที่นำไปใช้ได้ ณ ปัจจุบัน โดยนำไปหักรายการเงินสะสมที่ได้รับอนุมัติแล้ว แต่ยังไม่ได้ดำเนินการเบิกจ่ายและก่อนนำเงินสะสมไปใช้ให้กันเงินสำรองเป็นค่าใช้จ่ายด้านบุคลากร ค่าใช้จ่ายในการบริหารงานและค่าใช้จ่ายกรณีที่มีสาธารณภัย ทั้งนี้การนำเงินสะสมไปใช้มุ่งเน้นให้ความสำคัญกับโครงการ ต่างๆ 5 ด้าน ประกอบด้วย ด้านโครงสร้างพื้นฐาน  ด้านการสร้างความเข้มแข็งให้ชุมชน  ด้านเศรษฐกิจและสังคม  ด้านส่งเสริมการท่องเที่ยวและด้านการศึกษา อย่างไรก็ตาม ในส่วนของเงินสะสมเพื่อดำเนินโครงการด้านโครงสร้างพื้นฐาน การกีฬา หรือการจัดหาวัสดุอุปกรณ์เพื่อการศึกษานั้น ขอความร่วมมือ อปท. ช่วยให้ความสำคัญกับการใช้ยางพาราเป็นส่วนประกอบตามนโยบายรัฐบาล และการทำโครงการที่ต้องใช้แรงงานให้เน้นการใช้แรงงานในท้องถิ่น โดยให้ความสำคัญกับการพัฒนาท้องถิ่นในด้านต่างๆ เพื่อเน้นการแก้ไขปัญหาความเดือดร้อนของประชาชนและเพื่อเป็นการกระตุ้นเศรษฐกิจในพื้นที่ ทั้งนี้เพื่อประโยชน์แก่ประชาชนในท้องถิ่น ซึ่งจะส่งผลดีต่อการกระตุ้นเศรษฐกิจในภาพรวมของประเทศต่อไป